Ministru kabineta noteikumi Nr.504 

Rīgā 2009.gada 2.jūnijā (prot. Nr.37 10.§)

Valsts aģentūras “Memoriālo muzeju apvienība” nolikums

Izdoti saskaņā ar Publisko aģentūru likuma 8.panta trešo daļu

I. Vispārīgie jautājumi

1. Valsts aģentūra “Memoriālo muzeju apvienība” (turpmāk – aģentūra) ir kultūras ministra pārraudzībā esoša valsts pārvaldes iestāde. Ministrs aģentūras pārraudzību īsteno ar Kultūras ministrijas starpniecību.

(Grozīts ar MK 08.12.2009. noteikumiem Nr.1397)

2. Aģentūras darbības mērķis ir Latvijas kultūrvēsturei nozīmīgu personību – Raiņa, Aspazijas, Jāņa Akuratera, Krišjāņa Barona, Jaņa Rozentāla, Rūdolfa Blaumaņa, Andreja Upīša un Ojāra Vācieša (turpmāk – personības) – dzīves un radošās darbības mūsdienīga atklāsme memoriālajā vidē.

II. Aģentūras funkcijas un uzdevumi

3. Aģentūrai ir šādas funkcijas: 

3.1. komplektēt un apstrādāt kultūrvēsturiskos materiālus par personību dzīvi un radošo darbību; 

3.2. nodrošināt muzeja krājuma pieejamību sabiedrībai; 

3.3. veikt personību dzīves un radošās darbības zinātnisko izpēti; 

3.4. organizēt ar personību dzīvi un radošo darbību saistītus izglītojošus pasākumus, nodrošinot komunikāciju ar sabiedrību.

4. Lai nodrošinātu funkciju izpildi, aģentūra: 

4.1. vāc ar konkrētām personībām saistītās laikmeta liecības par viņu dzīvi un daiļradi; 

4.2. nodrošina pamatinformāciju par muzeja priekšmetiem, kā arī muzeja krājuma zinātnisko izpēti; 

4.3. veido krājuma materiālu informatīvo datubāzi un digitalizē materiālus Nacionālā muzeju krājuma kopkatalogam; 

4.4. uztur memoriālās ekspozīcijas un vidi kā muzeja komunikācijas pamatformu; 

4.5. izstrādā ekspozīciju un izstāžu koncepcijas, plānus un projektus;
4.6. iekārto un uztur ekspozīcijas un izstādes muzejā un ārpus tā, nodrošinot iespējami plašu muzeja krājuma pieejamību; 

4.7. sagatavo ekskursijas, lekcijas, referātus, ziņojumus, publikācijas, muzejpedagoģiskas programmas un ar muzeja darbības jomu saistītus pasākumus; 

4.8. izstrādā un īsteno nacionāla un starptautiska mēroga projektus; 

4.9. nodrošina muzeja pasākumu publicitāti un veido muzeja tēlu sabiedrībā.

5. Aģentūra valsts pārvaldes funkcijas un uzdevumus veic atbilstoši vidēja termiņa darbības un attīstības stratēģijai, pārvaldes līgumam un kārtējā gada darbības plānam un budžetam.

6. Aģentūrai ir šādas tiesības: 

6.1. iekasēt maksu par sniegtajiem publiskajiem pakalpojumiem; 

6.2. saņemt ziedojumus, dāvinājumus, ārvalstu finansiālo palīdzību, piedalīties projektu konkursos finanšu līdzekļu piesaistei; 

6.3. atbilstoši kompetencei sadarboties ar valsts un pašvaldību institūcijām, privātpersonām, kā arī starptautiskajām institūcijām; 

6.4. veikt iepirkumus muzeja krājuma papildināšanai; 

6.5. citas muzeju darbību reglamentējošajos normatīvajos aktos paredzētās tiesības.

III. Aģentūras pārvalde

7. Aģentūras darbu vada aģentūras direktors.

8. Aģentūras direktors veic Valsts pārvaldes iekārtas likumā noteiktās tiešās pārvaldes iestādes vadītāja funkcijas un Publisko aģentūru likumā noteiktos pienākumus.

IV. Aģentūras finanšu līdzekļi

9. Aģentūras finanšu līdzekļus veido: 

9.1. valsts budžeta dotācija no vispārējiem ieņēmumiem; 

9.2. ieņēmumi par sniegtajiem maksas pakalpojumiem un citi pašu ieņēmumi; 

9.3. ziedojumi un dāvinājumi; 

9.4. ārvalstu finansiālā palīdzība.

10. Aģentūrai ir tiesības Likumā par budžetu un finanšu vadību noteiktajā kārtībā ar finanšu ministra atļauju ņemt aizņēmumus un slēgt izpirkumnomas (līzinga) līgumus, kā arī Publisko aģentūru likumā noteiktajā kārtībā atvērt kontus kredītiestādēs. Pirms finanšu ministra atļaujas saņemšanas aģentūra minēto darījumu nosacījumus saskaņo ar Kultūras ministriju.

11. Aģentūra ar tās valdījumā nodoto mantu rīkojas Publisko aģentūru likuma 16.pantā noteiktajā kārtībā.

V. Aģentūras darbības tiesiskuma nodrošināšana un pārskatu sniegšana

12. Aģentūras direktora izdotos administratīvos aktus un faktisko rīcību var apstrīdēt Kultūras ministrijā. Kultūras ministrijas lēmumu var pārsūdzēt tiesā.

13. Aģentūra sagatavo un reizi gadā iesniedz Kultūras ministrijā pārskatu par aģentūras darbību un rezultātiem.

VI. Noslēguma jautājumi

14. Atzīt par spēku zaudējušiem: 

14.1. Ministru kabineta 2005.gada 26.jūlija noteikumus Nr.552 “Valsts aģentūras “Andreja Upīša memoriālais muzejs” nolikums” (Latvijas Vēstnesis, 2005, 119.nr.); 

14.2. Ministru kabineta 2005.gada 26.jūlija noteikumus Nr.553 “Valsts aģentūras “Ojāra Vācieša memoriālais muzejs” nolikums” (Latvijas Vēstnesis, 2005, 119.nr.).

15. Noteikumi stājas spēkā 2009.gada 1.oktobrī.

(Grozīts ar MK 18.08.2009. noteikumiem Nr.937)

Ministru prezidents, bērnu, ģimenes un sabiedrības integrācijas lietu ministrs V.Dombrovskis 

Kultūras ministrs I.Dālderis

